फैगौ 30 अक्टबर खालि आसामनि मोनबा बियाबाव उफ्रा बिसायख’थिखौ खुंनो लानाय जादों। बिफोर बियाबफोरनि मोननै बियाबनिफ्राय सायख’जानाय एमएलए सानैआ हरखाब जिउ गोमानायनि थाखाय फिन बिसायख’थिखौ खुंनो गोनां जादों, बे थार बाथ्रा । नाथाय गुबुन मोनथाम बियाबाव बिनि एमएलएफोरा गावारि सार्थ’खौ सुफुंनो दोलो सोलायनाय खामानियाव गोजोमनायनि थाखायनो फिन बिसायख’थिखौ खुंफिननो गोनां जादों। बे उफ्रा बिसायख’थिनि देरहानाय-जेननायखौ लानानै दा समाव खुंथायाव थानाय सोरखारनि राजखान्थियारि बिथिङाव दाजाब-दानख’याव जेबो गोहोम गोग्लैगोनखौ नुनो मोना। नाथाय 2024 मायथायाव खुंजानो गोनां लक’ सभानि बिसायख’थिखौसो नोजोर होनानै बेरेखा दोलोआ बिसोरनि जौखोनायनि सायाव माबा गाज्रि गोहोम गोग्लैगोन नामा होननानैसो एसे सांग्रां जानायखौ नुनो मोनो। दा खायसे दैदेनगिरिफोरा गावनि दोलोखौ गारनानै उफ्रा बिसायख’थियाव ओंखारनायनि गासै खरसाफोरखौ बिसोरखौनो खरसा खालाम होनांगौ होननानै दिनै साननो गोनां खालामदों। मानोना बे कर’नानि गिख्रंथाव थासारियाव हादरसायाव गासै बिथिंजोंबो दावराव-दावसि जादों। फरायसा-फरायसुलिफोरनि फरायसालिफोरा बन्द, बेफार-फालांगिफोरा बन्द, फिसा-फिसौ साख्रि मावगिरिफोरनि साख्रिया बन्द जादों।